Kilpirauhasen ultraäänitutkimus ja paksuneulanäytteenotto

Sinulle on varattu kilpirauhasen ultraäänitutkimus. Samassa yhteydessä voidaan ottaa näyte joko röntgenlääkärin harkinnan tai lähettävän lääkärin toivomuksen perusteella. Röntgensäteitä tai jodivarjoainetta ei käytetä.

Toimenpiteeseen valmistautuminen

Ole hyvä ja ota yhteyttä hoitavaan yksikköön mahdollisimman pian, mikäli käytät verenohennuslääkkeitä. Tällöin lääkäri harkitsee näiden lääkkeiden tauotuksen. Ota myös yhteyttä, jos sinulla on puudutusaineyliherkkyys.

Jos käytät Marevan- lääkitystä sinulta otetaan verikoe verenvuotoalttiuden selvittämiseksi hoitavan yksikön toimesta joko omassa terveyskeskuksessa tai OYS:ssa.

Ennen toimenpidettä voit syödä, juoda ja ottaa muut kuin tauotettavaksi määrätyt lääkkeesi normaalisti.

Toimenpiteen suorittaminen

Tutkimus näytteenottoineen kestää noin 45 minuuttia. Tutkimuksen ajan olet selällään makuulla (pää hieman taaksepäin taivutettuna ja kaulan alue riisuttuna).

Näytteenottoa varten ihosi pestään ja puudutetaan. Näytteenottolaitteesta kuuluu pieni naksahdus. Tutkimuksen jälkeen röntgenhoitaja painaa pistopaikkaa 20–30 min ja lopuksi laittaa haavalapun.

Toimenpiteen jälkeen huomioitavaa

Tutkimuksen jälkeen ei yleensä ole rajoituksia eikä jälkihoitoa. Näytteenoton jälkeen sinun on hyvä välttää tutkimuspäivän ajan ponnistelua. Haavalapun voit poistaa viimeistään seuraavana aamuna. Tiedon tutkimuksen ja näytteen tuloksesta saat hoitavalta lääkäriltäsi.

Yhteystiedot

Mikäli haluat lisätietoja soita OYS:n F-kuvantaminen puh. (08) 315 3277

F-kuvantaminen: sisäänkäynti N (Kajaanintie 50, Oulu) tai G (Kiviharjuntie 9, Oulu), sijainti N4,

1. kerros, aula 2.

Jos tulee kysyttävää esivalmisteluista tai lääkityksistä, soita hoitavaan yksikköön (poliklinikkaan tai vuodeosastoon) vrt. ajanvarauskirje.